Mir iſt vil we waſ ich geſage
Mir iſt vil we waſ ich geſage·
dc ſich dú gůte niht bedenket noh·
dc ich ſo lāgē kvmb̾ trage·
nah ir ich weis wol· das ich lide doh·
alles dc ich vmb ir hulde lidē ſol· ich diene ir·
ſwie ſo ſi gebútet mir·
wer ich ſo ſelig ſo ſi ſagēt·
ich geſchant an ir die mich da iagent·
vſ lieb in leit vn̄ min not mit valſchē meren klagent·

Des ich nú lange han gegert·
wirt das volendet ſo iſt mir froͤide bꝛaht·
vil manigē tag dv́ht ich ſis wert·
ſi hete lones wid̾ mih gedaht·
niemā weis ob ſi mich wert oder wies ergat· nein od̾ ia·
ich enweis enweders da·
warvmbe rede ich ſolichē nit·
ſi endaht an mich ze keiner zit·
wā als eī wib gedenket an der trúwe vn̄ ere lit·

Spꝛeche ein wib la ſende not·
ſo ſvnge ich als ein man der froͤide hat·
ſvs mv̊ſ ich trurē an den tot·
ſit ir min lāges leit niht nahe gat·
do ich geſang dc ich geſvnge niemer liet· ī minē tagē·
owe ſo langes klagē·
ich wenne es ǒch alſo ſte·
mir tůt dú soꝛge niht ſo we·
als min vngevelle deſter ſchade in weis niht me·

Deutsche Philologie
Deutschland
12. Jahrhundert
Mittelhochdeutsch
Versdichtung
Codex Manesse